Puff- og Elf-bars kan til forveksling både ligne og lyde som noget for børn. Men det er det langt fra. For at standse den ulovlige handel, patruljerer politiet nu omkring Skaterparken i Frederikshavn. - Jeg synes, det er fedt, at man sætter en grænse for, hvor det må sælges, for i skaterparken kommer mindreårige, så det er ikke her, man skal sælge det, siger 18-årige Peter Thomsen Schaltz. Han kommer ofte i skaterparken og har flere gange været vidne til salg og køb af nikotinholdige produkter til mindreårige. Han er derfor glad for at se politiet patruljere i parken. - Det eneste, jeg synes, der er galt med det, er, når man sælger det til 12-årige. Der går det over grænsen. Smag af candyfloss Produkterne kan ganske vist virke appellerende med sin farverige indpakning og smag af grape, candyfloss eller lignende. Det sker på trods af, at nikotinprodukter med anden smag end tobak og mentol blev ulovligt fra den 1. april 2022. - Det ser helt uskyldigt ud, men kan være meget værre end cigaretter, og det er derfor, vi er her i dag, siger Philip Rødkjær Larsen, politikommissær hos Nordjyllands Politi. Politiets patruljering er en del af deres forebyggende indsats mod det ulovlige køb og salg af nikotinholdige produkter til børn og unge. - Vi har fået en del henvendelser fra forældre og borgere, der har været bekymret for at sende sine børn herhen, siger Philip Rødkjær Larsen, der er bekendt med, at det ulovlige nikotinprodukt handles mellem mindreårige. - Salget foregår mellem de unge, men hvor, de skaffer det fra, ved vi ikke, siger Philip Rødkjær Larsen.

Referat:
På Skaterbanen kendte samtlige børn og unge til produktet, da TV2 Nord mødte dem.